РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/429-2

18. новембар 2021. године

Б е о г р а д

**З А П И С Н И К**

**СА 10. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 26. ОКТОБРА 2021. ГОДИНЕ**

 Седница је почела у 9.30 часова.

 Седницом је председавао председник Одбора др Муамер Бачевац.

 Седници су присуствовали: Андријана Аврамов, Дејан Стошић, Весна Недовић, Весна Стјепановић, Драгана Бранковић Минчић, Стефан Србљановић, Небојша Бакарец, Јелена Михаиловић, Нина Павићевић и Никола Кожовић, чланови Одбора.

 Седници нису присуствовали чланови Одбора: проф. др Драгољуб Ацковић, Сандра Јоковић, Драгана Радиновић, Александар Јовановић, Золтан Пек и Селма Кучевић.

 Седници је присуствовала Весна Кнежевић, заменица члана Одбора.

 Седници су присуствовали: Маја Мачужић Пузић, државни секретар и Милан Чуљковић, Министарство државне управе и локалне самоуправе.

 Председавајући је констатовао да су испуњени услови за рад и одлучивање те је предложио следећи

Дневни ред:

1. Разматрање Предлога закона о Заштитнику грађана, који је поднела Влада (број 011-1759/21 од 8. октобра 2021. године), у начелу.

 Oдбор је ПРИХВАТИО предложени Дневни ред.

Пре преласка на рад по утврђеном Дневном реду,Одбор је једногласно усвојио записнике са Седме, Осме и Девете седнице Одбора.

 **ПРВА ТАЧКА ДНЕВНОГ РЕДА:** Разматрање Предлога закона о Заштитнику грађана, који је поднела Влада (број 011-1759/21 од 8. октобра 2021. године), у начелу.

**Преседник Одбора** је позвао државну секретарку да представи предлог закона

**Маја Мачужић Пузић**, државни секретар у Министарству државне управе и локалне самоуправе, je истакла да се унапређењем правног оквира који уређује статус и надлежност Заштитника грађана доприноси унапређењу одговорности државне управе и транспарентности њеног рада. Новим Законом о Заштитнику грађана унапређена је независност Заштитника грађана и створени су основни услови за његов ефикаснији и ефективнији рад. Оно што је новина у односу на претходни Закон то је начин избора Заштитника грађана. Овим законом је прописано да председник Народне скупштине објављује јавни позив свим заинтересованим лицима који испуњавају законом прописане услове, где ће касније Народна скупштина, односно посланичке групе одабрати са те листе кандидата, оне кандидате који испуњавају услове и предложити их Народној скупштини за избор. Оваквим начином избора гарантује се већа транспарентност поступка, али се и ствара већи степен контроле од стране јавности којим се у највећој мери оснажује ауторитет, непристрасност, независност, али и легитимитет ове институције. Новим законом предвиђено је трајање мандата заштитника грађана осам година, али само у једном мандату, што је у потпуности у складу са тачком 10. Венецијанских принципа и праксом која се већ примењује и у другим европским земљама. Истакла је да је новим решењем такође омогућена већа организациона аутономија, као и да Заштитник грађана самостално доноси општи акт о систематизацији радних места у оквиру своје организације, о чему је у обавези да обавести скупштински одбор. Унапређена је такође и буџетско - финансијска независност Заштитника грађана и то на тај начин што се уводи начело забране смањења буџетских средстава. Он самостално располаже буџетским средствима у оквиру свог раздела, наравно у складу са свим позитивним законским решењима. Његов буџет се такође усваја заједно са буџетом свих органа Републике Србије. У наставку излагања је истакла да је Заштитник грађана по новом решењу независни национални механизам за праћење спровођења две међународне конвенције и то је Конвенција о правима особа са инвалидитетом и Конвенција Савета Европе о борби против трговине људима, док је још од 2011. године у његовој надлежности обављање послова Националног механизма за превенцију тортуре. Напоменула је да је Заштитник грађана такође овлашћен да органу чији рад контролише, поднесе иницијативу за измену или допуну закона и других прописа и општих аката, ако сматра да до повреде права грађана долази због недостатака у прописима који су тренутно важећи, као и да иницира доношење потпуно нових закона, других прописа и општих аката када сматра да је то од значаја за остваривање и заштиту права грађана. Поред тога, овлашћен је да у поступку примене прописа даје мишљење органу управе, дакле органу чији рад контролише, ако се њима уређују питања која су од значаја за заштиту права грађана. У постојећем Закону оваква овлашћења Заштитник грађана имао је искључиво према Народној скупштини и према Влади Републике Србије, а убудуће ће их имати према свим органима чији рад контролише. Значи, уколико у поступку контроле примети да је до повреде људских права дошло због неке грешке, односно неправилности у акту којим се регулише право које је грађанин желео да оствари, Заштитник грађана може да иницира промену тог акта, односно да укаже на ту неправилност и на тај начин исправи све будуће могуће неправилности. Истакла је да је унапређена ефикасност и ефективност рада Заштитника грађана на тај начин што су се увођењем нових правила поступка пред Заштитником грађана створили услови за ефикаснију контролу управе. Процесне интервенције попут увођења скраћеног и испитног поступка, као и прописивање рокова за поступање, обезбеђују услове за већи степен предвидивости грађанима кад се обраћају притужбом. Навела је да су у цео поступак припреме закона које је водило Mинистарство државне управе и локалне самоуправе били укључени Европска комисија и невладине организације.

**Председник Одбора** је нагласио да је веома важно што Одбор разматра овај предлог закона јер је он изузетно битан за унапређење људских права и слобода као и да је министарство припремило један добар и актуелан предлог закона који је усклађен са највишим принципима и стандардима у функционисању установе омбудсмана.

С обзиром да није било других учесника у расправи, председник Одбора је ставио на гласање предлог да Одбор предложи Народној скупштини да прихвати Предлог закона о Заштитнику грађана, у начелу. Одбор је **једногласно прихватио** овај предлог. Такође, Одбор је усвојио предлог да известилац Одбора на седници Народне скупштине буде председник Одбора др Муамер Бачевац.

 Седница је закључена у 9.45 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац